[{"text_idx": "#000000", "text": "HafanLlywodraethuCyrff LlywodraethuPapurau llywodraethuCyrff CynghoriCysylltwch a\u0302 niCymraegEnglish"}, {"text_idx": "#000004", "text": "Yn Ystyried Buddsoddi?Chwilio am Fuddsoddiad?"}, {"text_idx": "#000006", "text": "Cyfnod anodd fydd yn profi\u2019n cryfder fel rhanbarth"}, {"text_idx": "#000007", "text": "Bydd yr wythnosau a\u2019r misoedd nesaf yn dod a\u0302 heriau enfawr i ni fel unigolion a chymunedau, ac yn ein busnesau."}, {"text_idx": "#000008", "text": "Nid yw\u2019r rhan fwyaf ohonom erioed wedi cael profiad o ddim byd tebyg i\u2019r newidiadau i\u2019n bywydau beunyddiol rydym yn awr yn cael ein cynghori i\u2019w cymryd, neu hyd yn oed fwy o gyfyngiadau a allai\u2019n hawdd ddod arnom yn y dyfodol agos."}, {"text_idx": "#000009", "text": "Rydym i gyd yn deall y rhesymau dros y camau eithriadol hyn, ond nid yw hynny\u2019n ei gwneud yn damaid llai heriol. Bydd llawer o fusnesau a masnachwyr unigol yn ei chanfod hi\u2019n eithriadol o anodd llywio drwy\u2019r wythnosau a\u2019r misoedd o\u2019n blaenau heb ddod o dan bwysau ariannol difrifol."}, {"text_idx": "#000010", "text": "Effeithir yn barod ar y sectorau adwerthu, hamdden a lletygarwch, wrth i gwsmeriaid gadw draw, ond fel mae amser yn mynd heibio, fe fydd busnesau eraill yn y gadwyn gyflenwi yn teimlo\u2019r effeithiau hefyd. Ac fe effeithir ar fusnesau ym mhob sector wrth i staff fynd yn wael neu\u2019n gorfod hunan-ynysu, neu ond yn dilyn cyngor y Llywodraeth yngly\u0302n a\u0302 chadw pellter cymdeithasol."}, {"text_idx": "#000011", "text": "Yn yr amgylchiadau hyn, mae\u2019n hanfodol ein bod ni i gyd yn gwneud yr hyn a allwn i helpu ac i gefnogi\u2019n gilydd. Mae Llywodraeth Cymru wedi cyhoeddi pecyn cymorth gwerth \u00a31.4 biliwn ar gyfer busnesau bach, yn cynnwys seibiant ardrethi busnes am 12 mis ar gyfer busnesau bach ym maes adwerthu, hamdden a lletygarwch, a grantiau o \u00a325,000 ar gyfer busnesau yn yr un sector sydd a\u0302 gwerth ardrethol rhwng \u00a312,001 a \u00a351,000."}, {"text_idx": "#000012", "text": "Bydd busnesau ym mhob sector sy\u2019n gymwys ar gyfer Rhyddhad Ardrethi Busnesau Bach a chanddynt werth ardrethol o lai na \u00a312,000 yn cael grantiau o \u00a310,000. Mae Banc Datblygu Cymru hefyd wedi cyhoeddi seibiant ad-dalu i fusnesau y mae wedi rhoi benthyg arian iddynt."}, {"text_idx": "#000013", "text": "Mae Prifddinas-Ranbarth Caerdydd yn gweithio i wneud yn sicr ei bod hi mor eglur a\u0302 phosibl i fusnesau sut y gallant gael at y cynlluniau cymorth hyn a roddir ar waith, ac fe fyddwn yn cyfathrebu\u2019r wybodaeth hon i fusnesau cyn gynted ag y gallwn."}, {"text_idx": "#000014", "text": "Rydym hefyd yn gofyn i fusnesau ddweud wrthym beth yw\u2019r anawsterau sydd yn eu hwynebu, a pha gymorth y mae arnynt ei angen i\u2019w goresgyn drwy arolwg wedi\u2019i chyd-frandio rydym wedi\u2019i gyhoeddi gyda DROS Gaerdydd. Bydd y 10 awdurdod lleol sy\u2019n ffurfio Prifddinas-Ranbarth Caerdydd hefyd yn gwneud beth bynnag arall y gallant i helpu busnesau bach yn eu hardaloedd."}, {"text_idx": "#000015", "text": "Mae pandemig yr haint coronafeirws yn brawf ar gadernid ein cymunedau."}, {"text_idx": "#000016", "text": "Mae yna draddodiadau gwych o gynorthwyo\u2019r naill a\u2019r llall a chydweithredu yn ein rhanbarth y gallwn wneud defnydd ohono. Ym Mhrifddinas-Ranbarth Caerdydd, mae cydweithio er lles pawb wrth graidd ein holl fodolaeth. Ein hethos yw nad yw\u2019r rhanbarth yn llwyddiant os caiff y mwyaf anghenus eu hepgor."}, {"text_idx": "#000017", "text": "Ac mae yna gyfle gwir wirioneddol i fusnesau chwarae\u2019u rhan, hefyd. Mae yna angen ar fyrder am gwmni\u0308au sydd a\u0302\u2019r gallu i weithgynhyrchu i helpu i oresgyn y prinder peiriannau anadlu, cyfarpar diogelu personol, masgiau wyneb, diagnosteg a dyfeisiadau meddygol, systemau data i reoli ac i ragfynegi llif gwaith, peiriannau dadansoddi nwy gwaed, chwistrellau a mathau eraill o gyfarpar. Mae darparu adeiladau ar gyfer cynorthwyo cynhyrchu a gwasanaethau eraill yn ffordd arall y gall busnesau helpu."}, {"text_idx": "#000018", "text": "I ni ym Mhrifddinas-Ranbarth Caerdydd, fe fyddwn hefyd yn parhau a\u0302\u2019n gwaith yn ymwneud a\u0302 chysylltu cwmni\u0308au mewn clystyrau. Yn yr argyfwng cyfredol, mae\u2019n bwysicach nag erioed bod busnesau a chyrff yn y sector cyhoeddus yn cydweithio mor effeithiol a\u0302 phosibl i oresgyn anawsterau ac i hwyluso cynhyrchiant."}, {"text_idx": "#000019", "text": "Ni all neb ddweud ar hyn o bryd am ba hyd y pery\u2019r pandemig. Mae\u2019n debygol y bydd yr effaith economaidd yn ddifrifol, ond nid yw\u2019n sicr eto pa mor hirbarhaol y bydd yr effeithiau neu pa mor gyflym y daw\u2019r adferiad. Mae\u2019n rhaid inni dybio ei bod hi\u2019n debygol y bydd hi\u2019n fisoedd cyn y gallwn fod yn y sefyllfa roeddem ynddi cyn i hyn ddigwydd."}, {"text_idx": "#000020", "text": "Yr hyn sydd yn sicr yw bod yn rhaid inni geisio cynnal ein busnesau a\u2019n cymunedau drwy\u2019r argyfwng, a\u2019u helpu i gael eu cefn atynt pan ddaw\u2019r adferiad. Mae\u2019r gwaith a wnawn fel Prifddinas-Ranbarth Caerdydd yn ymwneud yn gyfan gwbl a\u0302 darparu\u2019r amgylchedd lle y gall busnesau ffynnu, ym mhob cwr o\u2019n rhanbarth."}, {"text_idx": "#000021", "text": "Mae\u2019n ymwneud a\u0302 chreu rhanbarth sydd wedi\u2019i gysylltu\u2019n well, sy\u2019n fwy cystadleuol, ac sy\u2019n gadarnach. Dyma\u2019r rhinweddau y bydd arnom eu hangen i\u2019n cael i wneud cynnydd unwaith eto pan fydd pryderon heddiw wedi dod i ben."}, {"text_idx": "#000022", "text": "Arloesi: y \u201cffactor-x\u201d sy\u2019n sbarduno llwyddiant ar draws ein rhanbarth"}, {"text_idx": "#000023", "text": "Diwylliant Sy\u2019n Effro i Risg"}]